**Scriu și mă-nchin**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

N-am scris de mult și simt că mă apasă

În piept nescrierea ca o apnee,

Vreau să respir prin fiece idee,

Prin orice gând eliberat de-angoasă.

În albul filei însetat mă dărui

Lăsând în urmă despletite bezne,

Și, în cuvinte-nfipt până la glezne,

La croșetarea lor pe filă stărui.

Culori mă năpădesc, în cavalcade,

Și muzica se țese din culoare,

Când oiștea o trag la Carul Mare

Scriind printre cometele nomade.

Revin cu pana printre stropi de rouă,

Printre coline, freamăte, torente,

Și flacăra trăirilor ardente

Pune în vers o voluptate nouă.

Și, totuși, n-am ajuns la împlnire

Iar căutarea încă mă sufocă,

Și în această stare echivocă

Mă luminez: n-am scris despre sfințire.

Și Celui ce m-a hăruit cu pana

Mă-nchin și-acum, cu-această poezie,

Căci scriu ce-am scris și încă voi mai scrie:

Sfințească-I-se Numele! Osana!

Simion Felix Marțian

Vulcan, octombrie 2015